ანასტეიშა
ანასტეიშა ლინ ნიუკირკი (ინგლ. Anastacia; დ. 17 სექტემბერი, 1968) — ამერიკელი მომღერალი და სიმღერების ავტორი. წარმატება მოიპოვა ევროპაში, ავსტრალიაში, აზიაში, სამხრეთ აფრიკასა და სამხრეთ ამერიკაში, თუმცა მშობლიურ აშშ-ში არც თუ ისე დიდი წარმატება ხვდა წილად. მისი სადებიუტო ალბომი „Not That Kind“ გამოვიდა 2000 წელს და აშშ-სა და კანადის გარდა გაიყიდა ევროპაში, ავსტრალიასა და ახალ ზელანდიაში. ამასთანავე ალბომი დადებითად შეაფასეს მაიკლ ჯექსონმა და ელტონ ჯონმა. 2000 წელს მიენიჭა ჯილდო „საუკეთესო გაყიდვების საერთაშორისო ხელოვანი“. ანასტეიშას მომდევნო ორი ალბომი ასევე წარმატებით გაიყიდა ევროპასა და მთელ ოკეანეთში. იგი ცნობილია მეტსახელით „პატარა ლედი დიდი ხმით“, აგრეთვე თავისი მძლავრი ხმითა და პატარა სიმაღლით (157 სმ). ანასტეიშამ მთელი მსოფლიოს მასშტაბით გაყიდა 25 მილიონი ალბომი, სინგლი და ვიდეო. ანასტეიშა ლინ ნიუკირკი დაიბადა ილინოისის შტატის ქალაქ ჩიკაგოში, მამამისის, გერმანელი წარმოშობის რობერტ ნიუკირკისა და დედამისის, დიანა ჰარლის ოჯახში. პატარა ასაკში ოჯახთან ერთად საცხოვრებლად ქალაქ ნიუ-იორკში გადავიდა. მოგვიანებით მანჰეტენში ჩააბარა ბავშვთა სპეციალურ სკოლაში. 13 წლის ასაკში აღმოუჩნდა კრონის ავადმყოფობა. გარკვეული პერიოდი „მიჯაჭვული“ იყო ინვალიდის სავარძელს, თუმცა შემდეგ ცეკვით დაინტერესდა. 2003 წლის იანვარში ანასტეიშას დაუსვეს დიაგნოზი მკერდის კიბო. იმთავითვე დაიწყო რადიოთერაპია და წარმატებით ჩაიარა ოპერაციამაც. მოგვიანებით მომღერალმა შექმნა ფონდი „ანასტეიშა“. 2008 წელს დაუსვეს დიაგნოზი სუპრავენტრიკულარული ტაქიკარდია. 2007 წელს იქორწინა პირად მცველზე უეინ ნიუტონზე, თუმცა 2010 წელს წყვილი განქორწინდა. ანასტეიშას ზურგზე რამდენიმე ტატუ აქვს. ყველაფერთან ერთად იგი ფილანთროპიცაა. 2010 წელს გამოუშვა ალბომი Heavy Rotation. 2012 წელს — ალბომი It's a Man's World, ცნობილი ჰიტების საკუთარი ვერსიებით. Resurrection, მეექვსე სტუდიური ალბომი, 2014 წელს გამოსცა. 2016 წელს ჩაიწერა და 2017 წელს გამოიცა მომღერლის რიგით მე-7 ალბომი, სახელწოდებით Evolution, რომელშიც შესულია 13 სიმღერა, ამავე ალბომიდან გადაიღო ვიდეორგოლი სიმღერაზე Caught in the middle. [წყარო არ არის მითითებული 1080 დღე]